Tiia Teder

Tiia Teder (sündinud 10. detsembril 1959) on eesti muusikaajakirjanik ja meediajuht, Klassikaraadio peatoimetaja. 

Tiia Teder on õppinud muusikat Viljandi Muusikakoolis ja Tallinna Muusikakeskkoolis ning lõpetanud Eesti Riikliku Konservatooriumi muusikateooria erialal. Tema diplomitöö teema oli "Žanrilisus Raimo Kangro ooperiloomingus" (juhendaja Merike Vaitmaa).

Ta töötab Eesti Rahvusringhäälingus ja on Klassikaraadio loomisest (1995. aastast) peale selle programmi peatoimetaja. Ta toimetab Klassikaraadio sarju "NYYD-muusika", "Ideaalmaailmad" ja "Rostrum". 

2007. aastal valiti ta EBU (Euroopa Ringhäälingute Liidu) muusikagrupi liikmeks ning 2008. aastal Põhja- ja Baltimaade raadiote muusikajuhtide/muusikagrupi koordinaatoriks. 

Tiia Teder koordineeris 2006. aastal raadiotevahelist koostööd Dmitri Šostakovitši 100. sünniaastapäeva tähistamisel. Ta on juhtinud projekti "Favourite National Classics", milles osaleb 30 Euroopa raadiojaama, ja kontserdisarja "Love in Music". Ta on olnud Borletti-Buitoni fondi konkursi žürii liige.

Tiia Teder on Eesti Heliloojate Liidu liige 2005. aastast.

Tunnustus
 2012 – Valgetähe V klassi teenetemärk
 2013 – Felix Moori tänuauhind
 2015 – Eesti Kultuurkapitali helikunsti sihtkapitali aastapreemia (pikaajaline ja edukas rostrumil osalemine ja maailma ühe olulisema nüüdismuusika foorumi toomine Eestisse)
 2025 – Maria žaboo

Isiklikku
Tema õde on endine Eesti Televisiooni peatoimetaja Heidi Pruuli, poplaulja Hannah on tema õetütar. Tema abikaasa on muusikaajakirjanik Immo Mihkelson.Hanna Miller. Elulust ⟩ Klassikaraadio peatoimetaja Tiia Teder: "Ma ei oska siiani huvitavamat tööd ette kujutada!" Postimees 60+. 12.03.2025.

Tiia Tedrel on kolm täiskasvanud last.Katri Soe. Hea muusikamaitse valvurid. Äripäev, 07.11.2007.

Viited

Kirjandus
 "NYYD-muusika. Uued helid Klassikaraadios". Koostanud Immo Mihkelson ja Tiia Teder. Tallinn 2007.

Välislingid
 Katri Soe. "Hea muusikamaitse valvurid" (õed Tiia Teder ja Heidi Pruuli). Äripäev.ee, 7. november 2007
 Hanna Miller. Elulust ⟩ Klassikaraadio peatoimetaja Tiia Teder: "Ma ei oska siiani huvitavamat tööd ette kujutada!" Postimees 60+, 12. märts 2025
 Kaspar Viilup. Tiia Teder: nooremad inimesed ei vihka enam klassikalist muusikat ERR Kultuur, 1. aprill 2025

Kategooria:Eesti muusikateadlased
Kategooria:Eesti ajakirjanikud
Kategooria:Valgetähe V klassi teenetemärgi kavalerid
Kategooria:Sündinud 1959